b'\n_START_ARTICLE_\nBundestagas\n_START_PARAGRAPH_\nBundestagas\xc2\xa0\xe2\x80\x93 Vokietijos parlamento \xc5\xbeemieji r\xc5\xabmai, \xc4\xafstatym\xc5\xb3 leidybos institucija, teis\xc4\x97k\xc5\xabros subjektas. \xc4\xaesteigtas, remiantis 1949\xc2\xa0m. Vokietijos Pagrindiniu \xc4\xafstatymu.\n_START_SECTION_\nIstorija\n_START_PARAGRAPH_\nPirmuoju visos Vokietijos parlamentu laikomas 1867\xc2\xa0m. \xc4\xafsteigtas Reichstagas, gyvav\xc4\x99s iki 1918\xc2\xa0m. T\xc5\xb3 met\xc5\xb3 lapkrit\xc4\xaf Vokietijoje \xc4\xafvykus revoliucijai, \xc5\xa1alis tapo respublika. 1919\xc2\xa0m. i\xc5\xa1rinktas pirmasis tarpukario demokratin\xc4\x97s Vokietijos parlamentas, rinktas ketveri\xc5\xb3 met\xc5\xb3 kadencijai, taikant proporcinio atstovavimo princip\xc4\x85. Po 1932\xc2\xa0m. rinkim\xc5\xb3, Reichstage daugum\xc4\x85 suformavo A. Hitlerio naci\xc5\xb3 partijos vadovaujama koalicija. Nuo 1933\xc2\xa0m. Reichstagas rinkosi retai, nes Vyriausybei buvo suteikti \xc4\xafgaliojimai priimti \xc4\xafstatymus be parlamento dalyvavimo. Paskutinis Reichstago pos\xc4\x97dis \xc4\xafvyko 1942\xc2\xa0m. baland\xc5\xbeio 26 d. Remiantis 1949\xc2\xa0m. priimta Vokietijos konstitucija, naujasis \xc5\xa1alies parlamentas pavadintas Bundestagu. 1949\xc2\xa0m. \xc4\xaf parlament\xc4\x85 rinkti 402 atstovai, v\xc4\x97liau j\xc5\xb3 skai\xc4\x8dius augo. Tai vienintel\xc4\x97 Vokietijos federalin\xc4\x97s vald\xc5\xbeios institucija, rinkta tiesioginiuose rinkimuose. Iki Vokietijos susivienijimo Bundestago pos\xc4\x97d\xc5\xbeiai vyko Bonoje, o nuo 1999\xc2\xa0m.\xc2\xa0\xe2\x80\x93 v\xc4\x97l Berlyno Reichstago r\xc5\xabmuose.\n_START_SECTION_\nBundestago rinkimai\n_START_PARAGRAPH_\nIki Vokietijos susivienijimo, \xc4\xaf Bundestag\xc4\x85 buvo renkama 520 nari\xc5\xb3, o 1990\xc2\xa0m. gruod\xc4\xaf vykusiuose rinkimuose jau buvo renkami 662 nariai. V\xc4\x97liau j\xc5\xb3 skai\xc4\x8dius \xc5\xa1iek tiek keit\xc4\x97si. \xc5\xa0iuo metu po 299 Bundestago narius yra renkami vienmandat\xc4\x97se ir daugiamandat\xc4\x97je apygardose. Jie renkami visuotiniais, laisvais ir slaptais rinkimais ketveri\xc5\xb3 met\xc5\xb3 terminui. \xc4\xae Bundestag\xc4\x85 taip pat patenka ir papildomi partij\xc5\xb3, surinkusi\xc5\xb3 ne ma\xc5\xbeiau kaip 5\xc2\xa0% rink\xc4\x97j\xc5\xb3 bals\xc5\xb3 arba laim\xc4\x97jusi\xc5\xb3 ne ma\xc5\xbeiau kaip trijose rinkim\xc5\xb3 apygardose, atstovai. Jei partija laimi daugiau viet\xc5\xb3 apygardose nei pateik\xc4\x97 rinkim\xc5\xb3 s\xc4\x85ra\xc5\xa1e, ji Bundestage gauna rinkim\xc5\xb3 apygardose laim\xc4\x97t\xc4\x85 viet\xc5\xb3 skai\xc4\x8di\xc5\xb3. Bendras Bundestago nari\xc5\xb3 skai\xc4\x8dius tokiu atveju yra padidinamas. \xc5\xa0iuo metu, po 2013\xc2\xa0m. rugs\xc4\x97jo 22 d., vykusi\xc5\xb3 Bundestago rinkim\xc5\xb3, jame dirba 631 i\xc5\xa1rinktas narys. Pirmalaikiai Bundestago rinkimai yra galimi tik dviem atvejais: kai Bundestago nariai nesugeba i\xc5\xa1rinkti kanclerio, taip pat kai parei\xc5\xa1kia nepasitik\xc4\x97jim\xc4\x85 juo, o \xc5\xa1is pasi\xc5\xablo paleisti Bundestag\xc4\x85. Sprendim\xc4\x85 d\xc4\x97l Bundestago paleidimo gali priimti tik Vokietijos prezidentas.\n_START_SECTION_\nBundestago darbo tvarka ir \xc4\xafgaliojimai\n_START_PARAGRAPH_\nBundestago nariai jungiasi \xc4\xaf frakcijas, kuriose turi b\xc5\xabti ne ma\xc5\xbeiau kaip 33 nariai. Bundestago nariai yra visos tautos atstovai, neturi \xc4\xafsipareigojim\xc5\xb3 juos rinkusiems rink\xc4\x97jams. Bundestagui vadovauja Bundestago prezidentas. Be \xc4\xafstatym\xc5\xb3 leidybos, Bundestagas renka Vokietijos federalin\xc4\xaf kancler\xc4\xaf, o parei\xc5\xa1kus nepasitik\xc4\x97jim\xc4\x85 juo, gali siekti vyriausyb\xc4\x97s atsistatydinimo, tvirtina biud\xc5\xbeet\xc4\x85. Bundestago atstovai dalyvauja renkant federalin\xc4\xaf prezident\xc4\x85 bei renka pus\xc4\x99 federacinio Konstitucinio Teismo teis\xc4\x97j\xc5\xb3. Bundestago b\xc5\xabstin\xc4\x97\xc2\xa0\xe2\x80\x93 Berlynas. Bundestago pirmininku 2009\xc2\xa0m. spalio 27 d. buvo i\xc5\xa1rinktas Vokietijos krik\xc5\xa1\xc4\x8dioni\xc5\xb3 demokrat\xc5\xb3 s\xc4\x85jungos narys Norbert Lammert.'